ΓΡΑΠΤΗ ΕΡΩΤΗΣΗ E-2292/96 υποβολή: Martina Gredler (ELDR) προς την Επιτροπή (27 Αυγούστου 1996)

Θέμα: Μειωμένη χρήση αγροτοχημικών προϊόντων μέσω της γενετικής τεχνολογίας

Η χρήση της γενετικής τεχνολογίας στη γεωργία συντελεί στη μεγαλύτερη αντοχή σε παρασιτοκτόνα και, συνεπώς, στην αυξανόμενη χρήση φυτοφαρμάκων.

Ποιά πλεονεκτήματα θεωρεί η Επιτροπή ότι παρέχει η μεγαλύτερη αντοχή γενετικώς τροποποιημένων τροφίμων έναντι των αγροτοχημικών προϊόντων; Δεν προκαλείται, με τον τρόπο αυτό, η αυξημένη χρήση των αγροτοχημικών προϊόντων; Εάν τούτο συμβαίνει, για ποιές χημικές ουσίες πρόκειται και ποιού φάσματος; Τί συμβαίνει ειδικότερα με το γενετικώς τροποποιημένο αραβόσιτο;

Ποιές είναι οι συνέπειες της αυξανόμενης χρήσης ζιζανιοκτόνων και παρασιτοκτόνων στα έντομα; Αναμένεται να επέλθουν αλλοιώσεις στην ποικιλότητα των ειδών; Εάν τούτο συμβαίνει, τί είδους αλλοιώσεις αναμένονται;

Υπάρχουν εμπεριστατωμένες μελέτες σχετικά με τη σκόπιμη ελευθέρωση γενετικώς τροποποιημένου αραβοσίτου;

Μπορεί ένα κράτος μέλος να απαγορεύσει στην επικράτειά του τη σκόπιμη ελευθέρωση γενετικώς τροποποιημένων οργανισμών σύμφωνα με το άρθρο 16 της οδηγίας 90/220/ΕΟΚ ((EE L 117 της 08.05.1990, σελ. 15. ));

Απάντηση της κας Bjerregaard εξ ονόματος της Επιτροπής (14 Νοεμβρίου 1996)

Οι επιπτώσεις της σύγχρονης βιοτεχνολογίας στην γεωργία είναι ιδιαίτερα πολύπλοκες και εξαρτώνται από μεγάλο αριθμό παραγόντων. Τα πλεονεκτήματα την τεχνικής αυτής έχουν ήδη περιγραφεί στην απάντηση που έδωσε η Επιτροπή στη γραπτή ερώτηση Ε-15/96 του Αξιότιμου Μέλους του Κοινοβουλίου ((ΕΕ αριθ. C 183 της 24.6.1996. )).

Ως εκ τούτου, η χρήση γενετικώς τροποποιημένων ανθεκτικών δημητριακών δεν αναμένεται να οδηγήσει απαραίτητα στην αύξηση ή τη μείωση της αντίστασης των ζιζανίων ή των εντόμων στα προϊόντα φυτοπροστασίας και στην κλιμάκωση της χρήσης των συγκεκριμένων προϊόντων.

Σύμφωνα με την οδηγία 91/414/ΕΟΚ ((ΕΕ αριθ. L 230 της 19.8.1991. )) οι αιτήσεις για χορήγηση άδειας φυτοπροστατευτικών προϊόντων πρέπει να συνοδεύονται από στρατηγική διαχείρισης που να αποσκοπεί στην ελαχιστοποίηση της πιθανότητας ανάπτυξης ανθεκτικότητας στα προϊόντα αυτά στις περιπτώσεις για τις οποίες υπάρχουν πειστήρια ή πληροφορίες που υποδηλούν ότι σε περίπτωση εμπορικής χρήσης των προϊόντων αυτών θα ήταν πιθανό να εμφανιστούν συμπτώματα ανθεκτικότητας.

Μολονότι η εισαγωγή ανθεκτικών δημητριακών φυτών - γενετικώς τροποποιημένων ή αναπτυγμένων με κλασικές μεθόδους - ενδέχεται να οδηγήσει στην μεταβολή των μοντέλων της χρήσης των φυτοπροστατευτικών προϊόντων, αυτό δεν σημαίνει συνολική αύξηση της χρήσης των προϊόντων αυτών εφόσον διατίθεται εναλλακτική ασφαλής και αποτελεσματική σειρά προϊόντων φυτοπροστασίας που θα μπορούσαν να χρησιμοποιηθούν για κάθε επιμέρους φυτικό είδος δημητριακών. Αντίθετα, τα ανθεκτικά δημητριακά μπορούν να προκαλέσουν μέχρι και μείωση της χρήσης των ζιζανιοκτόνων και εντομοκτόνων αντικαθιστώντας τα προγράμματα ψεκασμού σε περίπτωση που τα νέα φυτικά στελέχη συμβάλουν στον έλεγχο των ζιζανίων και των εντόμων.

Οι επιπτώσεις των προϊόντων φυτοπροστασίας στα έντομα και τη βιοποικιλότητα εξαρτάται από τα χαρακτηριστικά του προϊόντος και αξιολογείται κατά περίπτωση σύμφωνα με τις απαιτήσεις της οδηγίας 91/414/ΕΟΚ.

Σύμφωνα με το άρθρο 16 της οδηγίας 90/220/ΕΟΚ κάθε κράτος μέλος έχει το δικαίωμα να περιορίζει ή να απαγορεύει προσωρινά τη χρήση ή την πώληση ενός προϊόντος που περιέχει ή αποτελείται από γενετικώς τροποποιημένους οργανισμούς, εφόσον έχει σοβαρούς λόγους να θεωρεί ότι ανάλογο προϊόν αποτελεί κίνδυνο για την ανθρώπινη υγεία και το περιβάλλον. Το κράτος μέλος ενημερώνει πάραυτα τα υπόλοιπα κράτη μέλη και την Επιτροπή ενώ επιβάλλεται να ληφθεί απόφαση για το θέμα αυτό εντός τριών μηνών από την Επιτροπή Κανονιστικών Ρυθμίσεων σύμφωνα με τη διαδικασία που καθορίζει το άρθρο 21 της οδηγίας 90/220/ΕΟΚ.